EA ตั้งเป้ายอดขาย “กระบะไฟฟ้า” 3 พันคัน ดันสัดส่วนรายได้ EV ปี 66 เพิ่ม 35%
EA เปิดตัว “EV Mini Truck MT30” รถกระบะไฟฟ้า 100% รุ่นแรกฝีมือไทย ตั้งเป้ายอดขาย “รถกระบะไฟฟ้า” 3 พันคัน งาน Motor Expo 2022 – มหกรรมยานยนต์ 1-12 ธ.ค.65 ดันสัดส่วนรายได้ “อีวี” ปี 66 เพิ่ม 35%
EA เปิดตัว “EV Mini Truck MT30” รถกระบะไฟฟ้า 100% รุ่นแรกฝีมือไทย ตั้งเป้ายอดขาย “รถกระบะไฟฟ้า” 3 พันคัน งาน Motor Expo 2022 – มหกรรมยานยนต์ 1-12 ธ.ค.65 ดันสัดส่วนรายได้ “อีวี” ปี 66 เพิ่ม 35%
18 ต.ค. 2565

บริษัท พลังงานบริสุทธิ์ จำกัด (มหาชน) หรือ EA เปิดตัวรถกระบะไฟฟ้า 100% ด้วยนวัตกรรมฝีมือคนไทย ภายใต้การดำเนินงานของ บริษัท ไมน์ โมบิลิตี คอร์ปอเรชั่น จำกัด ที่ดำเนินธุรกิจผลิตและประกอบยานยนต์ที่ขับเคลื่อนด้วยระบบพลังงานไฟฟ้า 100% โดยใช้นวัตกรรมและเทคโนโลยีที่ทันสมัย ในการพัฒนายานยนต์ไฟฟ้าในการยกระดับการขนส่งเชิงพาณิชย์จากฝีมือคนไทย ผลักดันให้เกิดผลสำเร็จของอุตสาหกรรมยานยนต์ไฟฟ้าที่เป็น New S-Curve ตามยุทธศาสตร์ของประเทศ นับเป็นก้าวสำคัญพัฒนา EV Mini Truck MT30 ภายใต้คอนเซ็ปต์ “Respect Environment” และได้จดทะเบียนเป็นรถกระบะไฟฟ้า 100% รุ่นแรกของไทย
สำหรับลักษณะของรถ EV Mini Truck MT30 นั้น ตัวรถยาว 4,585 มม. x กว้าง 1,750 มม. x สูง 1,940 มม. พร้อมกระบะแบบเรียบเปิดได้ 3 ด้าน พื้นที่บรรทุกถึง 2.5 ม. x 1.58 ม. โดย EV Mini Truck MT30 ติดตั้งแบตเตอรี่ลิเธียม ไอออน (Li-Ion Battery) ขนาด 30 กิโลวัตต์ชั่วโมง ที่ผลิตโดย อมิตา เทคโนโลยี (ประเทศไทย) บริษัทในเครือ สามารถขับขี่ได้ขับเคลื่อนได้ระยะทางสูงสุด 202 กิโลเมตรต่อการชาร์จ 1 ครั้ง ซึ่งการชาร์จไฟหากชาร์จด้วยระบบ DC Fast Charge จาก EA Anywhere จาก 30-80% ใช้เวลา 15 นาที ขับเคลื่อนล้อหลัง ให้กำลังสูงสุด 80 แรงม้า แรงบิดสูงสุด 200 นิวตันเมตร มีโหมดขับขี่ให้เลือก 2 โหมด คือ Normal กับ Eco
โดยราคารุ่นสีมาตรฐาน อยู่ที่ 748,500 บาท ส่วนรุ่นพิเศษสี Pastel Edition ราคา 766,500 บาท (มี Lifestyle Colors ให้เลือกทั้งสิ้น 6 สี ได้แก่ Solid White, Pastel Yellow/White, Pastel Pink/White, Pastel Sky Blue/Black, Pastel Green/Black และ Pastel Gray/Black) ซึ่งเป็นราคาที่บริษัทฯ เข้าร่วมมาตรการส่งเสริมการใช้รถอีวีของภาครัฐ
อย่างไรก็ดีบริษัทฯ เตรียมเข้าร่วมงาน Motor Expo 2022 – มหกรรมยานยนต์ 1-12 ธ.ค.65 โดยตั้งเป้ายอดจองไว้ที่ 3,000 คัน คาดจะเริ่มทยอยส่งมอบได้ในช่วงต้นปี 66 จึงทำให้คาดว่าจะมีรายได้เข้ามากว่า 2 พันล้านบาท
นายอมร ทรัพย์ทวีกุล รองประธานเจ้าหน้าที่บริหาร EA กล่าวว่า นับเป็นก้าวสำคัญในการพลิกโฉมประวัติศาสตร์ด้านการคมนาคม ที่จะเป็นส่วนหนึ่งในการขับเคลื่อนประเทศให้เข้าสู่สังคมปลอดคาร์บอนได้เร็วยิ่งขึ้น บริษัทได้ออกแบบและพัฒนา“EV Mini Truck MT30” รถกระบะไฟฟ้าฝีมือคนไทย 100% สำหรับใช้งานในเชิงพาณิชย์ ที่จะช่วยประหยัดพลังงาน ลดต้นทุนในการขนส่งสินค้า อีกทั้งยังช่วยลดมลพิษในภาคขนส่ง โดยมีกลุ่มเป้าหมายหลักคือผู้ประกอบการที่สนใจการใช้งานรถไฟฟ้า ที่คำนึงถึงการลดต้นทุนค่าขนส่งและใส่ใจต่อสิ่งแวดล้อม
ทั้งนี้บริษัทฯ ได้อยู่ระหว่างพิจารณาเปิดตัวรถ E-Truck หรือรถหัวลากไตรมาส 4/65 โดยเบื้องต้นผลการดำเนินงานในปี 66 จะเติบโตได้ต่อเนื่องจากปีนี้ ซึ่งสัดส่วนรายได้ของธุรกิจ EV คาดจะเพิ่มขึ้น 35% จากปัจจุบันอยู่ราว 20% ของรายได้รวม